На основу члана 27е став 38. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13 − исправка, 108/13, 142/14, 68/15 − др. закон, 103/15, 99/16, 113/17, 95/18, 31/19 и 72/19) и члана 42. став 1. Закона о Влади („Службени гласник РС”, бр. 55/05, 71/05 − исправка, 101/07, 65/08, 16/11, 68/12 − УС, 72/12, 7/14 − УС, 44/14 и 30/18 − др. закон),

Влада доноси

У Р Е Д Б У

О ДОПУНИ УРЕДБЕ О ПОСТУПКУ ЗА ПРИБАВЉАЊЕ САГЛАСНОСТИ ЗА НОВО ЗАПОШЉАВАЊЕ И ДОДАТНО РАДНО АНГАЖОВАЊЕ

КОД КОРИСНИКА ЈАВНИХ СРЕДСТАВА

Члан 1.

У Уредби о поступку за прибављање сагласности за ново запошљавање и додатно радно ангажовање код корисника јавних средстава („Службени гласник РС”, бр. 113/13, 21/14, 66/14, 118/14, 22/15, 59/15 и 62/19), у члану 8. после става 5. додаје се став 6, који гласи:

„Изузетно од става 1. овог члана, за време трајања ванредног стања − проглашеног Одлуком о проглашењу ванредног стања („Службени гласник РС”, брoj 29/20), корисници јавних средстава могу да без сагласности Комисије број лица запослених на одређено време због повећаног обима посла, лица ангажованих по основу уговора о делу, уговора о привременим и повременим пословима, преко омладинске и студентске задруге и лица ангажованих по другим основама задрже на нивоу од 15. марта 2020. године.”

Члан 2.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-3006/2020

У Београду, 2. априла 2020. године

В Л А Д А

|  |  |
| --- | --- |
| Тачност преписа оверава  ГЕНЕРАЛНИ СЕКРЕТАР  Новак Недић | ПРЕДСЕДНИК  Ана Брнабић, с.р. |